Napenergiából élne a legmelegebb ausztrál város
A tervek szerint 2010-től várhatóan csak napenergia hasznosításával állítanának elő elektromos áramot az ausztrál Cloncurry-ben. A város rekordtartó, ott mérték a földrész legmelegebb, 53 Celsius fokos napi hőmérsékletét.
Az észak-ausztrál Cloncurry naphőerőművel állítana elő áramot a felhős napokon, illetve éjszakánként. A napelemektől eltérően a különleges erőmű nem közvetlenül állít elő elektromosságot, hanem 8000 tükör gyűjti össze benne a nap hőjét, amelyet aztán óriási grafitblokkokba sugároznak. A grafitba ezután vizet pumpálnak, az így születő gőz pedig turbinák segítségével elektromos áramot generál - akár  egész éjszaka is.
A queenslandi szervek hivatalos sajtónyilatkozata szerint a 10 megawattos állomás felállítása 6,5 millió amerikai dollárba kerül, ezzel pedig Cloncurry közel kerülhetne ahhoz, hogy egyike lehessen azoknak a városoknak, amelyek csak napenergiával tudnának működni.
"Cloncurry városa régóta tartja az Ausztráliában mért legmelegebb hőmérséklet rekordját - 1889-ben árnyékban mértek 53 Celsius fokot", nyilatkozta az Australian Associated Press hírügynökségnek Anna Bligh, Queensland kormányzója. Állítása szerint az állomás évente körülbelül 30 millió kilowattórányi energiát generál, ez az egész várost képes elegendő energiával ellátni. A tervek szerint a naphőerőmű beindítása 2010 elejére várható.